Miljøstyrelsen er på vej med regler, der skal beskytte naboer til vindmøller mod støj i lave frekvenser. Det får nu Enhedslisten til at opfordre myndighederne til at standse projektet i Østerild, hvor man i øjeblikket er ved at rydde området for træer. - Det er glædeligt, at miljøministeriet nu fremlægger nye forslag til støjregler for vindmøller, som har bred tilslutning blandt eksperter. I forlængelse af dette vil det være helt naturligt at stoppe ekspropriationerne i forbindelse med etableringen af vindmølletestcenteret ved Østerild, indtil dette er bedømt efter den nye støjbekendtgørelse for vindmøller, udtaler Per Clausen, miljøordfører for Enhedslisten i en pressemeddelelse. Per Clausen vil derfor tage sagen op over for miljøministeren og bede hende om at tage initiativ til at stoppe ekspropriationerne, indtil dette er undersøgt.

Opsummering:
Det nationale testcenter for kæmpevindmøller i Østerild bør godkendes efter de nye regler for lavfrekvent støj. Det mener Enhedslisten, som vil have projektet standset indtil man har undersøgt konsekvenserne.